ตั้งแต่ 2 ม.ค.ถึงวันนี้ ทองคำปรับขึ้นแล้ว 5 %
ทะยานขึ้นทดสอบเหนือ 1,600 ดอลลาร์ต่อออนซ์ กูรูทองคำ เตือนเก็งกำไรด้วยความระมัดระวัง คาดปีนี้ได้เห็นราคาพุ่ง 24,200 บาท
8 ม.ค. 2563

ทะยานขึ้นทดสอบเหนือ 1,600 ดอลลาร์ต่อออนซ์ กูรูทองคำ เตือนเก็งกำไรด้วยความระมัดระวัง คาดปีนี้ได้เห็นราคาพุ่ง 24,200 บาท
ราคาทองคำเช้าตรู่วันนี้ (8 ม.ค.)ตามเวลาไทย โดยราคาทองคำในตลาดเอเชีย ทะยานขึ้นทดสอบเหนือ 1,600 ดอลลาร์ต่อออนซ์ หรือพุ่งขึ้นกว่า 2% ซึ่งเป็นระดับสูงสุดในรอบเกือบ 7 ปี หลังจากกองกำลังพิทักษ์การปฏิวัติอิสลามของอิหร่าน (lRGC) ได้ยิงขีปนาวุธแบบพื้นสู่พื้น (surface-to-surface) จำนวนหลายสิบลูก เข้าใส่ฐานทัพอากาศสหรัฐในอิรัก
สำหรับราคาทองคำไทย ปรับขึ้นสูงสุดในรอบ 4 ปี โดย ณ เวลา 12.55 น. ราคาทองคำแท่งขายออก 22,850 บาท ทองรูปพรรณ ขายออก 23,350 บาท
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ กล่าวว่า ต้องติดตามว่าสหรัฐ จะตอบโต้อิหร่านอย่างไร ทำให้มีการปรับเป้าหมายราคาทองคำแท่งปีนี้คาดว่าจะขึ้นไปถึง 1,700 ดอลลาร์สหรัฐต่อออนซ์ หรือประมาณ 24,200 บาท
อย่างไรก็ตาม ราคาทองคำขึ้นมาเร็วและแรงเหนือความคาดหมาย โดยตั้งแต่วันที่ 2 ม.ค.2563 ราคาทองคำปรับขึ้นมา 90 ดอลลาร์ต่อออนซ์ หรือประมาณ 5% ซึ่งนักลงทุนต้องเพิ่มความระมัดระวัง เพราะเมื่อราคาทองคำขึ้นมาเร็ว เพราะมีความเสี่ยงสูงเช่นกัน ดังนั้น หากจะเข้าลงทุนควรเป็นการเก็งกำไรทิศทางขาขึ้นอย่าเล่นสวนตลาดและให้ระวังแรงเทขายเป็นระยะ
บริษัท วายแอลจี บูลเลี่ยน แอนด์ ฟิวเจอร์ส แนะนำ เน้นเก็งกำไรฝั่งซื้อโดยมีแนวรับบริเวณ 1,580-1,573 ดอลลาร์ต่อออนซ์ ความผันผวนของราคาทองคายังคงอยู่ในระดับสูง หากราคาขยับขึ้นควรแบ่งขายทำกำไรบ้างส่วนหากราคาทองคำไม่ผ่านโซน 1,603-1,616 ดอลลาร์ต่อออนซ์ แต่ถ้าผ่านได้สามารถถือต่อ
ระหว่างวันหากราคาทองคำไม่หลุด 1,580-1,573 ดอลลาร์ต่อออนซ์ จะมีโอกาสดีดตัวขึ้นอีกครั้ง โดยราคาจะขยับขึ้นทดสอบแนวต้านโซน 1,603-1,616 ดอลลาร์ต่อออนซ์ แต่ยังคงต้องระมัดระวังแรงขายทำกำไรสลับออกมา เนื่องจากเมื่อราคาปรับตัวเพิ่มสูงขึ้น ความผันผวนของราคาและการแกว่งตัวเพิ่มตามไปด้วยสำหรับวันนี้ เกาะติดสถานการณ์ความตึงเครียดระหว่างสหรัฐและอิหร่านต่อ รวมถึงติดตามการเปิดเผยตัวเลขจ้างงานภาคเอกชนจาก ADP